VENDIM
Nr. 43, datë 5.10.2023

PËR REFUZIMIN E APLIKIMIT TË SHOQËRISË RAJONALE UJËSJELLËS-KANALIZIME BERAT SHA PËR NDRYSHIMIN E NIVELIT TARIFOR

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime” (vendimi i KKRR-së nr. 539) dhe vendimit të Komisionit Kombëtar Rregullator nr. 32, datë 13.9.2023, “Për një ndryshim në vendimin e KKRR-së nr. 28, datë 23.6.2023, ‘Për shtyrje afati të aplikimit nga shoqëritë ujësjellës-kanalizime për tarifa të ujit të pijshëm dhe ujërave të ndotura për vitin 2023’” (vendimi i KKRR-së nr. 32),

KOMISIONI KOMBËTAR RREGULLATOR,

në mbledhjen e datës 5.10.2023, pasi shqyrtoi dokumentacionin e paraqitur nga Drejtoria Tekniko-Ekonomike dhe Drejtoria Juridike dhe Konsumatorit mbi kërkesën e Shoqërisë Rajonale Ujësjellës-Kanalizime Berat sh.a., për miratimin e ndryshimit të nivelit tarifor për shërbimin e furnizimit me ujë dhe largimit të ujërave të ndotura, 

KONSTATOI:

1. Shoqëria Rajonale Ujësjellës-Kanalizime Berat sh.a. (Shoqëria Rajonale UK Berat), me shkresën nr. 1327 prot., datë 29.9.2023, me lëndë: “Kërkohet miratim për ndryshimin e tarifave për shërbimin e furnizimit me ujë të pijshëm dhe largimin e ujërave të ndotura dhe tarifës fikse të shërbimit në Rajonin Berat” ka paraqitur kërkesën pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) për rishikimin dhe unifikimin e nivelit tarifor për shërbimet ujësjellës-kanalizime. 
2. Komisioni Kombëtar Rregullator (KKRR), me vendimin nr. 11, datë 3.3.2023, “Për licencimin e Shoqërisë Rajonale Ujësjellës-Kanalizime Berat sh.a.” ka licencuar Shoqërinë Rajonale UK Berat për ushtrimin e veprimtarisë së grumbullimit dhe shpërndarjes së ujit për konsum publik dhe largimin e ujërave të ndotura për një afat 4-vjeçar.
3. Në zbatim të pikës 1, të nenit 10, të Metodologjisë dhe procedurës për miratimin e tarifave të shërbimeve ujësjellës-kanalizime, Shoqëria Rajonale UK Berat në aplikimin për ndryshim të nivelit tarifor duhet të paraqesë dokumentacionin e mëposhtëm:
a) kërkesa zyrtare drejtuar ERRU-së për ndryshimin e tarifave për shërbimet ujësjellës, kanalizime dhe ITUN;
b) pasqyrat financiare të vitit paraardhës certifikuar nga një ekspert kontabël i autorizuar;
c) Plani 5-vjeçar i Biznesit, ku të paraqitet edhe programi i investimeve dhe aseteve të reja, i cili do të hartohet në përputhje me formatin e aprovuar në këtë metodologji nga ERRU-ja, që është i detyrueshëm vetëm për grupin e shoqërive që tentojnë të mbulojnë 100% të kostove totale;
d) modeli i aplikimit për nivelin e ri tarifor. Të gjitha tabelat e modelit paraqiten të printuara dhe të firmosura nga shoqëria dhe sipas formatit Excel të miratuar nga ERRU-ja;
e) organigramë dhe përshkrimet e punës së stafit sipas pozicionit të tyre;
f) aktmarrëveshjet e kredisë midis shoqërisë dhe institucioneve kredidhënëse, në rast se shoqëria është financuar me hua dhe skema e planit mujor të shlyerjeve gjatë viteve të kaluara dhe viteve të ardhshme;
g) mendimin e pushtetit vendor për tarifat e propozuara të shprehura në vendimin përkatës dhe konfirmuar nga prefekti i qarkut për legjitimitetin e tij;
h) vendimi i Këshillit të Administrimit për miratimin e tarifave të propozuara;
i) procesverbali i Seancave Dëgjimore me Publikun sipas formatit të përcaktuar nga ERRU-ja;
j) subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
k) lejet ose autorizimet për përdorimin e ujit për shoqëritë UK lëshuar nga Këshilli i Basenit Ujor të shoqëruara me Marrëveshjen ndërmjet shoqërisë UK dhe KBU-së për pagesën e tarifave për përdorimin e ujit;
l) raport i detajuar për gjendjen teknike të sistemeve të furnizimit me ujë dhe kanalizimeve të ujërave të ndotura, në të cilën të përshkruhet inventari i aseteve në përdorim të shoqërisë me të dhëna teknike (përmasat, lloji i materialit, vitit të instalimit/ndërtimit), përfshirë dhe prioritetet për zëvendësimin e tyre. Ky material do të hartohet sipas formatit të përcaktuar nga ERRU-ja;
m) relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave, në të cilën shprehet qartë justifikimi dhe argumentet përkatëse dhe objektivat e shoqërisë për përmirësimin e treguesve të punës; 
n) në rast se shoqëria aplikon për tarifë shitje uji me shumicë, në kërkesën e saj për tarifa duhet të paraqesë: relacion teknik dhe ekonomik me llogaritjet e tarifës së shitjes së ujit me shumicë, miratimin e tarifës së kërkuar nga organet drejtuese, si dhe aktmarrëveshjet midis palëve shitës-blerëse;
o) të ketë shlyer detyrimet për pagesën rregullatore sipas kontratës së nënshkruar midis ERRU-së dhe shoqërisë dhe në rast të detyrimeve të prapambetura të ketë shlyer sipas marrëveshjes së nënshkruar mes tyre për shlyerjen me këste të tyre;
p) deklarata për vërtetësinë dhe saktësinë e të dhënave sipas nenit 26 dhe nenit 46 të kësaj metodologjie.
4. Referuar kërkesës së Shoqërisë Rajonale UK Berat dhe dokumentacionit shoqërues rezulton:
a) Në dosjen e aplikimit mungojnë dokumentet si më poshtë: 
- modeli i aplikimit për nivelin e ri tarifor;
- relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave, në të cilën shprehet qartë justifikimi dhe argumentet përkatëse dhe objektivat e shoqërisë për përmirësimin e treguesve të punës;
- mendimi i pushtetit vendor për tarifat e propozuara;
- subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
- lejet ose autorizimet për përdorimin e ujit për shoqëritë UK lëshuar nga Këshilli i Basenit Ujor.
b) Problematika në dokumentet e paraqitura si më poshtë:
- seancat dëgjimore me publikun – nuk janë respektuar procedurat e miratuara nga ERRU-ja me vendimin e KKRR-së nr. 71, datë 21.9.2018, “Për miratimin e rregullores për organizimin dhe zhvillimin e seancës dëgjimore me publikun në procesin e miratimit të tarifave”, i ndryshuar, konkretisht nuk është respektuar afati i njoftimit dhe nuk është marrë miratimi i ERRU-së për prezantimin e propozimit, për rrjedhojë seancat janë zhvilluar pa pjesëmarrjen e përfaqësuesve të ERRU-së; 
- vendimi i Këshillit Mbikëqyrës nr. 8, datë 28.8.2023, “Për miratimin e ndryshimit dhe unifikimit të tarifave UK për njësitë: Berat, Kuçovë, Dimal, Poliçan dhe Skrapar” – mungon nënshkrimi i propozimit për nivelin e ri tarifor për secilën njësi.
[bookmark: _GoBack]c) Pagesa rregullatore – Shoqëria UK Berat nuk ka respektuar aktmarrëveshjen për detyrimet e prapambetura të pagesës rregullatore.
Për gjithë sa më sipër dhe bazuar në parashikimin e pikës 2, të nenit 10, të Metodologjisë dhe procedurës, për miratimin e tarifave të shërbimeve ujësjellës-kanalizime, Komisioni Kombëtar Rregullator, 

VENDOSI:

1. Refuzimin e aplikimit të Shoqërisë Rajonale Ujësjellës-Kanalizime Berat sh.a. për miratimin e ndryshimit të nivelit tarifor për shërbimet ujësjellës-kanalizime.
2. Ngarkohet Drejtoria Tekniko-Ekonomike për njoftimin e shoqërisë Rajonale Ujësjellës-Kanalizime Berat sh.a. për marrjen e këtij vendimi.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETAR
Ndriçim Shani
